钦定古今图书集成/明伦汇编/宫闱典/第026卷 > 唐
## 钦定古今图书集成/明伦汇编/宫闱典/第026卷 > 唐

唐定皇帝纳后及卤簿车舆服饰之制。

按《唐书礼乐志》：“皇帝纳皇后，制命太尉为使，宗正卿
为副，吏部承以戒之。前一日，有司展县设案，陈车舆
于太极殿廷，如元日文武九品朝集蕃客之位，皆如
冠礼。设使者受命位于大横街南，道东，西上，副少退，
北面。侍中请中严，群臣入就位，使副入立于门外道
东，西面。黄门侍郎引幡节，中书侍郎引制书案，立于”
左延明门内道北，西面北上，乃奏：“外办。”皇帝衮冕御
舆，出自西房，即御座。使、副入就位。典仪曰：“再拜。”在位
者皆再拜。侍中前承制，降诣使者东北，西面曰：“有制。”
使、副再拜。侍中宣制曰：“纳某官某氏女为皇后，命公
等持节行纳采等礼。”使、副又拜。主节立于使者东北，
西面，以节授黄门侍郎，侍郎以授使者，付于主节，立
于后。中书侍郎引制书案立于使者东北，以制书授
使者，置于案。《典仪》曰：“再拜。”在位者皆再拜。使、副出，持
节者前导，持案者次之。侍中奏：“礼毕，皇帝入”，在位者
以次出。初使、副乘辂，鼓吹备而不作，从者乘车以从。
其制书以油络网犊车载之。其日大昕，使、副至于次，
主人受于庙若寝，布神席于室户外之西，莞筵纷纯，
加藻席画纯，南向，右雕几。使副立于门西，北上；持幡
节者立于北，少退，制案立于南，执雁者又在其南，皆
东面。主人立于大门内，西面。傧者北面受命于左，出
立于门东，西面，曰：“敢请事。”使者曰：“某奉制纳采。”傧者
入告，主人曰：“臣某之女若如人，既蒙制访，臣某不敢
辞。”傧者出告，入引主人出迎使者于大门外之南，北
面再拜，使者不答。主人揖使副先入，至于阶，使副入，
导以幡节，案雁从之。幡节立西阶之西，东面。使者由
阶升，立于两楹间，南面。副在西南，持案及执雁者又
在西南，皆东面。主人升阼阶，当使者前，北面立。持案
者以案进，授使者以制书节。脱衣。使者曰：“有制。”主人
再拜宣制。主人降诣阶间，北面再拜稽首，升，进，北面
受制书，以授左右。使者授雁，主人再拜，进受雁，以授
左右傧者引答表案，进立于主人后，少西，以表授主
人。主人进授使者，退复位，再拜。节加衣，谒者引使副
降自西阶以出。制文以版，长一尺二寸，博四寸，厚八
分。后家答版亦如之。问名，使者既出，遂立于内门外
之西，东面。主人立于内门内东厢，西面。傧者出请事，
使者曰：“将加卜筮，奉制问名。”傧者入告，主人曰：“臣某
之子若如人，既蒙制访，臣某不敢辞。”傧者出告，入引
主人出，迎使者以入，授主人制书，答表皆如纳采。使
副降自西阶以出，立于内门外之西，东面。主人立于
东阶下，西向。傧者出请事。使者曰：“礼毕。”傧者入告。主
人曰：“某公奉制至于某之室，某有先人之礼，请礼从
者。”傧者出告。使者曰：“某既得将事，敢辞。”傧者入告。主
人曰：“先人之礼，敢固以请。”傧者出告。使者曰：“某辞不
得命，敢不从？”傧者入告，遂引主人升，立于序端。掌事
者彻几，设二筵，东上。设甒醴于东房西牖下，加杓、羃
坫，在尊北，实觯二、《角柶》二、笾豆各一，实以脯醢，在坫
北。又设洗于东南，主人降迎。使者西面揖，先入。使副
入门而左，主人入门而右。至阶，主人曰：“请某位升。”使
者曰：“某敢辞。”主人又曰：“固请某位升。”使者曰：“某敢固
辞。”主人又曰：“终请某位升。”使者曰：“敢终辞。”主人升自
阼阶，使副升自西阶，北面立。主人阼阶上北面再拜，
受几于序端。掌事者内拂几三，奉两端西北向以进；
主人东南向外拂几三，振袂内执之，掌事者一人又
执几以从。主人进，西北向。使者序进迎受于筵前，东
南向以俟；主人还东阶上，北面再拜送；使者以几跪
进，北面跪，各设于坐左，退于西阶上，北面东上答拜，
立于阶西，东面南上。赞者二人俱升，取觯，降，盥手洗
觯，升，实醴，加柶于觯，覆之面叶，出房南面。主人受醴，
面柄，进使者筵前，西北面立，赞者执觯以从。使者西
阶上北面各一拜，序进筵前，东南面。主人又以次授
醴，使者受，俱复西阶上位；主人退，复东阶上，北面一
拜送。掌事者以次荐脯醢于筵前，使者各进外筵，皆
坐，左执觯，右取脯擩于醢，祭于笾豆之间，各以柶祭
醴三，始扱一祭，又扱再祭，兴，各以柶兼诸觯上躐降
筵于西阶上，俱北面坐，啐醴建柶，各奠觯于荐，遂拜，
执觯兴，主人答拜。使者进升筵坐，各奠觯于荐东，降

东阶，以授主人，受于序端，进西面位。掌事者一人，又
奉币篚立于主人之后，使者西阶上，俱北面再拜。主
人进诣楹间，南面立；使者序进立于主人之西，俱南
面。主人以《币篚》授使者，使者受，退立于西阶上，东面。
执币者又以授主人，主人受以授使副，使副受之，退
立于使者之北，俱东面。主人还东阶上，北面再拜送。
使者降自西阶，从者讶受币篚。使者当庭实揖马以
出，牵马者从出。使者出大门外之西，东面立，从者讶
受马。主人出门东，西面再拜送。使者退。主人入立于
东阶下，西面。傧者告于主人曰：“宾不顾矣。”主人反于
寝，使者奉答表，诣阙纳吉。使者之辞曰：“加诸卜筮，占
曰日”从。制使某也入告。主人之辞曰：“臣某之女若如
人。龟筮云吉，臣预在焉，臣某谨奉典制。”其馀皆如纳
采、纳征。其日，使者至于主人之门外，执事者入，布幕
于内门之外，元𫄸束陈于幕上，六马陈于幕南，北首
西上。执事者奉谷珪以匵，俟于幕东，西面。谒者引使
者及主人立于大门之内外。傧者进受命，出请事。使
者曰：“某奉制纳征。”傧者入告，主人曰：“奉制赐臣以重
礼，臣某祗奉典制。”傧者出告，入引主人出迎使者入。
执事者坐启匵取珪，加于元𫄸，牵马者从入，三分庭
一，在南，北首西上。执珪者在马西，俱北面。其馀皆如
纳采。册后前一日，守宫设使者次于后氏大门外之
西。《尚舍》设尚宫以下次于后氏阁外道西，东向，障以
行帷。其日，临轩命使，如纳采。奉礼。设使者位于大门
外之西，东向；使副及内侍位于使者之南，举册案及
宝绶者在南，差退；持节者在使者之北，少退，俱东向。
设主人位于大门外之南，北面；使者以下及主人位
于内门外，亦如之。设内谒者监位于内门外主人之
南，西面；司赞位于东阶东南，掌赞二人在南，差退，俱
西向。又置一案于阁外。使副乘辂，持节，备仪仗，鼓吹
备而不作。内仆进重翟以下于大门之外道西，东向，
以北为上。诸卫令其属布后仪仗。使者出次，就位。主
人朝服立于东阶下，西面。傧者受命，出请事。使者曰：
“某奉制，授皇后备物典册。”傧者入告，主人出迎于大
门外，北面再拜，使者不答拜。使者入门而左，持节者
前导，持案者次之。主人入门而右。至内门外位，奉册
宝案者进授使副册宝，内侍进使者前，西面受册宝，
东面授内谒者监，持入，立于阁外之西，东面跪置于
案。尚宫以下入阁，奉后首饰袆衣，傅姆赞出，尚宫引
降，立于庭中，北面。尚宫跪取册，尚服跪取宝绶，立于
后之右，西向。司言、司宝各一人立于后左，东向。尚宫
曰：“有制。”《尚仪》曰：“再拜，皇后再拜。”宣册，尚仪曰：“再拜”，皇
后又再拜。尚宫授皇后以册，受以授司言，尚服又授
以宝绶，受以授司宝。皇后升坐，内官以下俱降立于
庭，重行相向，西上。司赞曰：“再拜。”掌赞承传皆再拜。诸
应侍卫者各升立于侍位。尚仪前跪奏曰：“礼毕。”皇后
降坐以入，使者复命。其遣使者奉迎，其日，侍中版奏：
“请中严”，皇帝服冕，出升所御殿。文武之官五品以上
立于东西朝堂。奉迎。前一日，守宫设使者次于大门
之外道右，设使、副及内侍次于使者次西，俱南向。尚
舍设宫人次于阁外道西。奉礼设使、副持案、执雁者、
持节者及奉礼赞者位如册后。又设内侍位于大门
外道左，西面；设宫人以下位于堂前。使副朝服乘辂
持节至大门外，次宫人等各之次奉迎。尚仪奏：“请皇
后中严。”傅姆导皇后尚宫前，引出升堂。皇后将出，主
妇出于房外之西，南向。文武奉迎者皆陪立大门之
外，文官在东，武官在西，皆北上。谒者引使者诣大门
外位。主人立于内门外堂前，东阶下，西面。傧者受命，
出请事。使者曰：“某奉制，以今吉辰，率职奉迎。”傧者入
告，主人曰：“臣谨奉典制。”傧者出告，入，引主人出门南，
北面再拜。谒者引入，至内门外堂西阶。使者先升位
于两楹间，南面，副在西，持案执雁者在西南，俱东面。
主人升东阶，诣使者前北面立。使副授以制书曰：“有
制。”主人再拜。使者宣制，主人降诣阶间，北面再拜稽
首，升，进，北面受制书。主人再拜，北面立。使副授以雁，
主人再拜进受，仍北面立。傧者引二人对举，答表案
进。主人以表授使副，再拜，降自西阶以出，复门外位。
奉礼曰：“再拜。”赞者承传，使、副俱再拜。使者曰：“令月吉
日，臣某等承制率职奉迎。”内侍受以入，传于司言，司
言受以奏闻。尚仪奏请皇后再拜。主人入，升自东阶，
进，西面，诫之曰：“戒之敬之，夙夜无违命！”主人退立于
东阶上，西面。母诫于西阶上，施衿结帨，曰：“勉之敬之，
夙夜无违命。”皇后升舆以降，升重翟，以几姆加景。内
宫侍从及内侍导引应乘车从者如卤簿。皇后车出
大门外，以次乘车马引从。同牢之日，内侍之属设皇
后大次于皇帝所御殿门外之东，南向。将夕，尚寝设
皇帝御幄于室内之奥，东向，铺地席、重茵，施屏障。初
昏，尚食“设洗于东阶东，西当东霤，南北以堂深。后洗
于东房近北，设馔于东房西牖下。豆各二十四，簠簋
各二，豋各三，俎三，尊于室”内北牖下，元酒在西，又尊于房户外之东，无元酒，坫在南，加四爵，合巹器皆乌
漆，巹以匏。皇后入大门，鸣钟鼓，从永巷至大次前，回
车南向，施步障。尚仪进当车前跪请降车。皇后降入
次，尚宫引诣殿门之外，西向立。尚仪跪奏：“外办，请降
坐礼迎。”皇帝降坐，尚宫前引诣门内之西，东面，揖后
以入。尚食“酌元酒三注于尊。尚寝设席于室内之西，
东向。皇帝导后升自西阶，入室即席，东向立。皇后入
立于尊西，南面。皇帝盥于西洗，后盥于北洗。馔入，设
酱于席前，菹醢在其北，俎三，设于豆东，豕俎特在北。
尚食设黍于酱东，稷、稻、粱又在东，设湆于酱南，设后
对酱于东，当特俎，葅在其南，北上。设黍于豕俎”北，其
西稷、稻、粱，设湆于酱北。尚食启会，却于簠簋之南，对
簠簋于北，加匕箸。尚寝设对席于馔东，尚食跪奏：“馔
具。”皇帝揖皇后升对席西面，皆坐。尚食跪取韭菹擩
醢授皇帝，取菹擩、醢授皇后，俱受祭于豆间。尚食又
取黍实于左手，遍取稷、稻、粱，反于左手授皇帝，又取
黍、稷、稻、粱授皇后，俱受祭于豆间；又各取胏绝末授
帝后俱祭于豆间。尚食各以胏加于俎，司饰二人以
巾授皇帝及皇后，俱涗手。尚食各跪品尝馔，移黍置
于席上，以次授胏脊，帝后皆食三饭，卒食，尚食二人
俱盥手洗爵于房，入室，酌于尊以授，帝后俱受祭。尚
食各以肝从，皆奠爵振祭，哜之，尚食皆受，实于俎豆；
各取爵，皆饭，尚仪受虚爵，奠于坫，再酳如初；三酳用
巹，如再酳。尚食俱降东阶，洗爵，升，酌于户外，进北面
奠爵，兴，再拜，跪取爵，祭酒，遂饮，卒爵奠，遂拜，执爵兴，
降，奠于篚。尚仪北面跪奏称：“礼毕。”兴。帝后俱兴。尚宫
引皇帝入东房，释冕服，御常服，尚宫引皇后入幄；脱
服，尚宫引皇帝入。尚食彻馔，设于东房如初。皇后从
者馂皇帝之馔，皇帝侍者馂皇后之馔。按《仪卫志》，
皇后出，尚仪版奏“请中严。”尚服率司仗布侍卫，司宾
列内命妇于庭，西向北上。六尚以下诣室奉迎。尚服
负宝，内仆进车于阁外，尚仪版奏“外办。”驭者执辔，皇
后乘舆以出，华盖侍卫警跸，内命妇从。出门，皇后升
车，从官皆乘马，内命妇、宫人以次从。清《游队》旗一，执
者一人，佩横刀，引、夹皆二人，佩弓箭、横刀，骑。次金吾
卫折冲都尉一人，佩横刀、弓箭，领骑四十，亦佩横刀，
夹折冲。执槊二十人，持弩，四人佩弓箭，十六人持䂍，
槊刀二人。次虞候、佽飞二十八人，骑，佩弓箭、横刀，夹
道分左右，以属黄麾仗。次内仆令一人在左，丞二人
在右，各书令史二人骑从。次黄麾一，执者一人，夹道
二人，皆骑。次左右厢黄麾仗，厢皆三行，行百人。第一
矩戟，五色氅，执者黄地白花綦袄、冒；第二戈，五色氅，
执者赤地黄花綦袄、冒；第三锽，五色旛，执者青地赤
花綦袄、冒。左右卫、左右威卫、左右武卫、左右骁卫、左
右领军卫各三行，行二十人，每卫以主帅六人主之，
皆豹文袍冒，执𨱎石装长刀，骑。唯左右领军卫减三
人，每卫果毅都尉一人，被绣袍，各一人从。左右领军
卫有绛引幡，引前者三，掩后者三。次内谒者监四人，
给事二人，内常侍二人，内侍少监二人，骑，分左右，皆
有内给使一人从。次内给使百二十人，平巾帻、大口
裤、绯裲裆，分左右，属于宫人车。次偏扇、团扇、方扇皆
二十四，宫人执之，衣彩大袖、裙襦、彩衣、革带、履，分左
右。次香蹬一，内给使四人轝之，居重翟车前。次重翟
车，驾四马，驾士二十四人。次行障六，次坐障三，皆左
右夹车，宫人执之，服同执扇。次内寺伯二人，领寺人
六人，执御刀，服如内给使，夹重翟车。次腰轝一，执者
八人，团雉尾扇二，夹轝。次大伞四。次雉尾扇八，左右
横行，为二重。次锦花盖二，单行。次小雉尾扇、朱画团
扇，皆十二，横行。次锦曲盖二十，横行，为二重。次锦六
柱八，分左右。自腰轝以下，皆内给使执之。次宫人车。
次绛麾二，分左右。次后黄麾一，执者一人，夹二人，皆
骑。次供奉宫人，在黄麾后。次厌翟车、翟车、安车，皆驾
四马，驾士各二十四人；“四望”车，驾士二十二人；“金根”
车，驾牛，驾士十二人。次左右厢衙门各二，每门二人
执，四人夹，皆赤綦袄、黄袍、冒，骑。次左右领军卫，厢皆
一百五十人，执殳，赤地黄花綦袄、冒，前属于黄麾使
后。尽卤簿厢，各主帅四人主之，皆黄袍、冒，执𨱎石装
长刀，骑。折冲都尉二人检校殳仗，皆一人骑从。次衙
门一，尽卤簿后殳仗。内正道每门，监门校尉二人主
之，执银装长刀。厢各有校尉一人骑，佩银横刀，往来
检校御马，减大驾之半。皇后将还三严内，典引引外
命妇出次就位。司宾引内命妇出次，序立大次之前。
既外办，驭者执辔，皇后乘舆出次，华盖警跸侍卫如
初。内命妇以下乘车以从。车驾入内，典引引外命妇
退。驾至正殿门外，车驾南向。尚仪前奏：“请降车将士
还。”按《车服志》，皇后之车六重。翟车者，受册、从祀、飨
庙所乘也。青质，青油𫄸，朱里通幰，绣紫络带及帷；八
鸾镂钖，鞶缨十二就，金鋄方𨰿，树翟羽，朱总厌翟车
者，亲桑所乘也。赤质，紫油𫄸，朱里通幰，红锦络带及
帷。翟车者，归宁所乘也。黄油𫄸，黄里通幰，白红锦络
带及帷。三车皆金饰末轮画朱牙箱饰翟羽，朱丝络网，鞶缨，色皆从车质。安车者，临幸所乘也，制如金路。
紫油𫄸，朱里通幰。四望车者，拜陵吊丧所乘也。青油
𫄸，朱里通幰。金根车者，常行所乘也。紫油𫄸，朱里通
幰。又按《志》：“皇后之服三袆衣者，受册助祭、朝会大
事之服”也。深青织成为之，画翚，赤质，五色，十二等。素
纱中单，黼领，朱罗縠褾、襈，蔽膝，随裳色，以緅领为缘，
用翟为章，三等。青衣、革带、大带随衣色；裨、纽约、佩、绶
如天子。青袜、舄，加金饰。鞠衣者，亲蚕之服也。黄罗为
之，不画，蔽膝、大带、革带、舄随衣色，馀同袆衣、钿钗、襢
衣者，燕见宾客之服也。十二钿服，用杂色而不画，加
双佩，小绶，去舄加履，首饰大小华十二树，以象衮冕
之旒，又有两博鬓。又按《志》：“皇后玺，金为之，藏而不
用封，令书以内侍省印。”

### 高祖武德元年六月备法驾迎皇高祖宣简公已下神主祔于太庙追谥妃窦氏为太穆皇后陵曰寿安按唐书高祖本纪云云

武德九年八月甲子。太子即皇帝位丙子。立妃长孙
氏为皇后。

按：《唐书太宗本纪》云云。

### 高宗永徽元年春正月丙午立妃王氏为皇后

按：《唐书高宗本纪》云云。

永徽六年。废王皇后为庶人。立宸妃武氏为皇后
按《唐书高宗本纪》。“永徽六年十月己酉。废皇后为庶
人。乙卯。立宸妃武氏为皇后。十一月己巳。皇后见于
太庙。”是冬皇后杀王庶人。

按《旧唐书高宗本纪》：“冬十月己酉，废皇后王氏为庶
人，立昭仪武后为皇后，大赦天下。十一月丁卯朔，临
轩，命司空𪟝、左仆射志宁册皇后，文武群官及番夷
之长，奉朝皇后于肃义门。”

### 显庆五年皇后宴亲族会命妇

按《唐书高宗本纪》：“显庆五年三月丙午，皇后宴亲族
邻里于朝堂，会命妇于内殿，赐从官五品以上并州
长史司马勋一转，妇人八十以上版授郡君，赐毡衾
粟帛。”

### 龙朔元年五月丙申皇后请禁天下妇人为俳优之戏诏从之

按《唐书高宗本纪》不载按《旧唐书高宗本纪》云云。

### 乾封元年禅于社首以皇后为亚献

按《唐书高宗本纪》：“乾封元年正月戊辰，封于泰山。庚
午，禅于社首，以皇后为亚献。”

按：《旧唐书高宗本纪》：“麟德三年正月戊辰，车驾至泰
山。己巳，帝昇山，行封禅之礼。庚午，禅于社首，祭皇地
祇，以太穆太皇太后、文德皇太后配飨，皇后为亚献，
越国大妃燕氏为终献。”

### 上元元年三月己巳皇后亲蚕八月壬辰皇帝称天皇皇后称天后

按：《唐书高宗本纪》云云。

### 开耀元年以天后崇节俭诏廷臣

按《唐书高宗本纪》，不载按《旧唐书高宗本纪》：“春正
月己亥，诏雍州长史李义元曰：‘朕思还淳返朴，示天
下以质素。其异色绫锦并花间裙衣等，糜费既广，俱
害女工。天后我之匹敌，常著七破间裙，岂不知更有
靡丽服饰，务遵节俭也’？”

### 中宗神龙元年二月甲子皇后韦氏复于位大赦赐酺三日八月壬戌追册妃赵氏为皇后乙亥皇后见于庙

按：《唐书中宗本纪》云云。

### 景龙二年皇后行墨敕斜封以庆云见于裙上大赦加恩

按：《唐书中宗本纪》：“是岁，皇后、妃主昭容卖官，行墨敕
斜封。”

按《旧唐书中宗本纪》：“景龙二年二月，皇后自言衣箱
中裙上有五色云起，令画工图之，以示百僚，乃大赦
天下。乙酉，帝以后服有庆云之瑞，大赦天下。内外五
品已上母妻各加邑号一等，无妻者听授女。天下妇
人八十已上，版授乡县郡等君。”

景龙三年，有事南郊，皇后登坛亚献。

按《唐书中宗本纪》：“景龙三年十一月乙丑，有事于南
郊，以皇后为亚献，大赦，赐文武官阶爵入品者减考，
免关内今岁赋，赐酺三日。”

按：《旧唐书中宗本纪》：“十一月乙丑，亲祀南郊，皇后登
坛亚献，左仆射舒国公韦巨源为终献。”

景龙四年，韦后及安乐公主反。

按《唐书中宗本纪》：“景龙四年正月丙寅，及皇后微行
以观灯。二月庚戌，及后妃公主观三品以上拔河。六
月，皇后及安乐公主、散骑常侍马秦客反。”

按《旧唐书中宗本纪》：景龙四年五月“乙丑，皇后请加
嗣王三品。丁卯，前州司兵参军燕钦融上书，言‘皇后
干预国政，安乐公主、武延秀、宗楚客等同危宗社’。帝
怒，召钦融廷见，扑杀之。”时安乐公主志欲皇后临朝
称制，而求立为皇太女，由是与后合谋进鸩。六月壬午，帝遇毒，崩于神龙殿。

### 睿宗景云二年正月乙丑追册妃刘氏窦氏为皇后按唐书睿宗本纪云云

### 先天元年八月庚子内禅丁未立皇太子妃王氏为皇后

按：《唐书睿宗本纪》云云。

### 元宗开元十二年七月己卯废皇后王氏为庶人十月庶人王氏卒

按：《唐书元宗本纪》云云。

开元二十年。中书令萧嵩奏上新礼。定纳后册后。及
临轩册后。群臣命妇朝贺先蚕卤簿服饰诸仪制
按《唐书》元宗本纪。不载按《旧唐书》元宗本纪。开元
二十年九月乙巳。中书令萧嵩奏上“开元新礼一百
五十卷。制所司行用之。”

皇帝纳后。

卜日、告圆丘、方泽，并如《加元服仪》。其祝文临时撰，
临轩命使。

将行《纳采制》，命太尉为使者，宗正卿为副使，吏部承
以戒之。〈问名纳征纳吉告期并奉迎并同使〉前一日，尚舍奉御设幄座
于太极殿如常。守宫设群官客使等诸应陪位者次
于东西朝堂。太乐令展宫悬于殿庭，设举麾位于殿
上，一位于悬下。鼓吹令设十二案。乘黄令陈车辂，尚
辇奉御陈轝辇，如元日之仪。典仪“设文官一品以下、
五品以上位于悬东，六品以下于横街南，皆重行，西
面北上。设武官一品以下”、五品以上位于悬西，六品
以下于横街南。当文官皆重行，东面北上。设朝集使
位各分方于文武官当品之下，设诸亲位于四品、五
品之下。〈皇帝亲在东异姓亲在西〉设蕃客位各分方于朝集使六
品之南，诸州使人分方位于朝集使九品之后。设典
仪位于悬东北，赞者二人在南，少退，俱西向。设使者
受命位于大横街南道东，副使又于其东，少退，俱北
面。奉礼设门外位于东西朝堂，如元日仪。其日，诸卫
勒所部列黄麾仗如常仪。群官依时刻集朝堂，俱就
位，各服其服。通事舍人引就朝堂前位。侍中量时刻
版“请中严。”钑戟近仗入陈于殿庭。太乐令帅工人就
舞位，协律郎入就举麾位。诸侍卫之官各服其器服
符宝，俱就阁奉迎。典仪帅赞者先入就位。通事舍人
引群官入就位。又引使副入立于太极门外道东，西
面。黄门侍郎引王节、执幡节，中书侍郎引制书案，立
于左延明门内道北，西面北上。侍中版奏：“外办。”皇帝
服衮冕，御轝以出，曲直华盖警跸侍卫如常仪。皇帝
将出，仗动，出自西房，即御座南向。符宝郎奉宝置于
御座如常。通事舍人引使主、副入就位定，典仪曰：“再
拜。”赞者承传，群官在位者皆再拜。侍中前承制，降诣
使者东北，西面称：“有制。”使、主、副俱再拜。侍中宣制曰：
“纳某官女为皇后，命公等持节行纳采等礼。”宣讫，使
主、副又再拜。侍中还侍位。黄门侍郎引主节于使者
东北，西面授使者，使者受付主节，主节立于使后。黄
门侍郎退，中书侍郎引制书案立于使者东北，西面。
中书侍郎取制书。〈持案退自使后立于使者之左〉西面授使者。使者
受制书置于案，持案者退立于使后，中书侍郎退。典
仪曰：“再拜。”赞者承传，群官在位者皆再拜。舍人引使
者，主副出，持节者前导，持案者次之。侍中前跪奏称：
“侍中某臣言，礼毕。”俛伏，兴，还侍位。皇帝降座，御舆入
自东房，侍卫警跸如来仪。舍人引群官在位者以次
出。初，使主、副乘辂备仪仗而行，鼓吹备而不作，从者
乘车以从。其制书油络网犊车载而行。后皆如之。
纳采：

前一日，守宫设使者次于后氏大门外道右，南向。其
日《大昕》，使主、副至于后氏大门外，掌次者迎入次。〈凡宾
主及行事者皆如陛〉主人受于庙。〈无庙者受于正寝〉掌事者布神席于
室户外之西，莞筵纷纯，加藻席画纯，南向，右雕几。使
主副出次，谒者引立于大门外之西，东门北上；持幡
节者立于使者之北，少退，东面。令史二人对举制案
立于使者之南，执雁者又在其南，俱东面。主人立于
大门内，西面。傧者立于主人之左，北面受命，出立门
东，西面曰：“敢请事。”使者曰：“某奉制纳采。”傧者入告，主
人曰：“臣某之女若如人，既蒙制访，臣某不敢辞。”傧者
出告，入引主人出，迎使者于大门外南，北面。主人再
拜，使者不答拜。主人揖使者先入于阶，使者及宗正
卿入，幡节先导，其持节案及执雁者从入。幡节立西
阶之西，东面。〈自后幡节皆如之〉使者由西阶升于两楹间，南
面。使副在使者西南，持案及执雁者在使副西南，俱
东面。主人升阼阶，诣使者前，北面。持案者以案进使
副前，使副取制书，持案者退复位。使副奉制书进授
使者，退复位。持节者脱节衣，使者曰：“有制。”主人再拜。
宣制毕，主人降诣阶间，北面再拜稽首讫，升，进，北面
受制书，退以授左右，仍北面立。使副取雁以授使者，
退复位。使者受雁，主人再拜，进受雁，退以授左右，仍
北面立。傧者引二人对举答表案，进于主人后，少西。
傧者取表以授主人，主人受，进授使者讫，退复位，再拜。持节者加节衣。谒者引使者及使副等，降自西阶
以出。

制文：〈凡六礼皆以版长一尺二寸厚四寸厚八分后家答版亦如之〉
皇帝曰：“咨！具官封姓：浑元资始，肇经人伦，爰及夫妇，
以奉天地宗庙社稷。谋于公卿，咸以为宜。率由旧典，
今使持节太尉封某、宗正卿封某以礼纳采。”

答文：

皇帝嘉命，访婚陋族，备数采择臣之女〈姑姊妹则云先臣某官之
遗女〉未闲教训，衣履若而人。钦承旧章，肃奉典制。某官
封臣姓名稽首顿首，再拜承制诏。

问名。

使者既出，遂立于内门外之西，东向，并如纳采位。初，
使者降，主人降立于内门内东厢，西面。傧者进受命，
出请事。使者曰：“将加卜筮，奉制问名。”傧者入告，主人
曰：“臣某之子若而人，既蒙制访，臣某不敢辞。”傧者出
告，入引主人出迎使者至。主人受雁讫，出如纳采仪。
使者出立于内门之西，使副在南，少退，俱东面。初，使
者降，主人使者立于东阶下，西面。傧者进受命，出请
事。使者曰：“礼毕。”傧者入告。主人曰：“某公奉制至于某
之室，某有先人之礼，请礼从之。”傧者出告。使者曰：“某
既得将事，敢辞。”傧者入告。主人曰：“先人之礼，敢固以
请。”傧者出告。使者曰：“某辞不得命，敢不从？”傧者入告，
遂引主人升，立于序端。掌事者彻几，改设二筵，东上。
〈各用莞筵纷纯加藻绩席纯〉设甒醴于东房西牖下，加勺羃，坫在
樽北，实觯二，角柶二，各一笾一豆，实以脯醢在坫北。
又设洗于东阶东南如常讫，傧者引主人降迎使者
于内门外，东西面揖使者先入。使者入门而左，副从
之，主人入门而右。至阶，主人曰：“请某位升。”使者曰：“某
敢辞。”主人曰：“固请某位升。”使者曰：“某敢固辞。”主人曰：
“终请某位升。”使者曰：“某敢终辞。”主人升阼阶，使者升
西阶，副从升，俱北面。主人阼阶上北面再拜，使者及
副西阶上北面答再拜。主人受几于序端，掌事者内
拂几三，奉两端西北向以进；主人东南向，外拂几三，
振袂，内执之。掌事者一人又执几以从。主人进，西北
向。使者序进，迎受于筵前，东南向以俟。主人还东阶
上，北向再拜送使者以几筵进，北面跪，各设于座差，
退于西阶上，北面东上；俱答再拜，立于阶西，东面南
上。赞者二人俱升，取觯，降，盥手洗觯，升实醴，加柶于
觯，覆之面叶，出房南面。主人受醴，面柄，进使者筵前，
西北面；又赞者执觯以从。使者西阶上北面各一拜，
序进筵前，东，南面。主人又以次授醴，使者受，俱复西
阶上位。主人退复东阶上，北面一拜送。掌事者以次
荐脯醢于筵前，使者各进升筵，皆坐，左执觯，右取脯
擩于醢祭于笾豆间，各以柶祭。醴三，始版一祭，又版
再祭，兴，各以柶兼诸觯。上猎降筵于西阶上，俱北面
坐，俱啐醴建柶，各奠觯，遂拜执觯主人答拜。使者进
升筵，坐各奠觯于荐东，降筵，序立于西阶上，东面南
上。掌事者牵马入陈于门内，三分庭，一在南，北首西
上。又掌事者奉币升东阶以授主人，主人受于序端，
进西面。掌事者一人又奉币篚立于主人之后。使者
西阶上，俱北面再拜。主人进诣楹间，南面立；使者序
进立于主人之西，俱南面。主人以币篚授使者，使者
受，退立于西阶上，东面。掌事者又以币篚授主人，主
人受以授使副，使副受，退立于使者北，俱东面。主人
还东阶上，北面拜送。使者降西阶，从者迓受币。使者
当庭实揖马出，牵马者从出。使者出大门之外，西，东
面立，从者迓受马。主人出门东，西面再拜送。使者退。
主人入立于东阶下，西面。傧者告主人曰：“宾不顾矣。”
主人反于寝，使者奉答表诣阙进

制文：

皇帝曰：“咨，某官封姓，两仪配合，承天统物，正位于内，
必俟令族。重章旧典，今使使持节太尉封某、宗正卿
封某以礼问名。”

答文：

皇帝嘉命，使者某重宣中制，问臣名族，“臣女夫妇所
生，先臣故某官之遗元孙，先臣故某官之遗曾孙，先
臣故某官之遗孙，先臣故某官之孙女，年若干。钦承
旧章，谨奉典制。某官臣姓某稽首顿首，再拜承制诏。”
〈若女祖以上在则直云某官臣之孙女等语〉

纳吉：

前一日，守宫设使者次，以下至主人立于大门内，西
面，如纳采仪。傧者进受命，出请事。使者曰：“加诸卜筮，
占曰从，制某也纳吉。”傧者入告，主人曰：“臣某之子若
如人，龟筮云吉，臣占在焉，臣某谨奉典制。”傧者出告，
入引主人出迎使者于大门外，以下至使者降自西
阶以出，如纳采仪。使者出立于内门外之西，使副在
南，少退，俱东面。初使者降，主人立于东阶下，西面。傧
者进受命，出请事。使者曰：“礼毕。”其傧使者如问名之
仪。

制文：

皇帝曰：“咨，某官姓，人谋龟从”，佥曰“贞吉，敬顺典礼。今使使持节太尉封某、宗正卿封某以礼纳吉。”

答文：

皇帝嘉命，使者某重宣中制，太卜元吉。臣陋族卑鄙，
忧惧不堪，钦承旧章，肃奉典制。某官臣姓某稽首顿
首，再拜承制诏。

纳征：

前一日，守宫设使者次如初。其日大昕，使主副至后
氏大门外，掌次者延入次。执事者入，布羃于内门外，
元𫄸、束帛陈于羃上，六马陈于羃南，北首西上；执事
者奉糓珪以匮俟于羃东西。掌事者设几筵如初。使
主副出次，谒者引立于大门外之西，东面北上；持幡
节者立于使者之北，少退，东面。令史二人对举制案
立于使副南，东面；主人立于大门内，西面。傧者进受
命，出请事。使者曰：“某奉制纳征。”傧者入告。主人曰：“奉
制赐臣以重礼，某祇奉典制。”傧者出告，入引主人出
迎使者于大门外南，北面。主人再拜，使者不答拜。谒
者引使者及使副入，幡节前导，持案者从入。使者入
门而左，主人入门而右。至于内门，使主副立于门西，
东面北上；主人立于门东，西面。傧者引主人，揖使者
先入门，至阶，使副从入，由西阶升立于楹间，南面；使
副在使者西南，持案者在使副西南，俱东面。主人由
阼阶诣使者前，北面立。执事者坐启匮取珪，加于元
𫄸上，及牵马者从入，三分庭，一在南，北首西上；执珪
者在马西，俱北面。持案者以案进使副前，使副取制
书，持案退复位。使副奉制书进授使者，退复位。持节
者脱节衣，使者曰：“有制。”主人再拜。使者宣制毕，主人
降诣阶间，北面再拜稽首讫，升，进，北面受制书，退以
授左右，仍北面立。傧者引二人对举答表案，进主人
后，少西。傧者取表以授主人，主人受以授使者讫，退
复位，再拜。谒者引使者及使副等降自西阶以出，立
于内门外之西，使副在南，少退，俱东面。初主人受制
书讫，左右受玉帛于庭，受马者自左受之以东，牵马
者既授马，自前面而出。主人降立于东阶下，西面。傧
者进受命，出请事。使者曰：“礼毕。”其傧使者如纳吉之
仪。

制文：

皇帝曰：“咨，某官姓之女，有母仪之德，窈窕之姿，如山
如河，宜奉宗庙，永承天祚，以元𫄸珪马，以章典礼。今
使使持节太尉封某、宗正卿封某以礼纳征。”

答文：

皇帝嘉命使者某重宣中制，降婚卑陋，崇以上公，宠
以丰礼，备物典册。钦承旧章，肃奉典制。某官臣姓名
稽首顿首，再拜承制诏。

告期：

前一日，守宫设使者次，以下至出请事，如纳采仪。使
者曰：“制使某告期。”傧者入告。主人曰：“臣某谨奉制。”傧
者出告，入引主人出迎使者，以下至礼毕，如《纳采仪》
《制文》。

皇帝曰：“咨，某官姓，谋于公卿，《大筮》元龟，罔有不臧，率
遵典礼，今使使持节太尉封某、宗正卿封某以礼告
期。”

答文：

皇帝嘉命，使者某重宣《中制》告曰：“惟某月某日可迎。”
臣钦承旧章，肃奉典制。某官臣姓某稽首顿首，再拜
承制诏。

告庙。

有司以特牲告如常告礼。祝文临时撰

册后。

前一日，守宫设使者次于后氏第大门外之西如常。
尚舍设尚宫以下次于后氏阁外道西，东向，障以行
帷。其日，临轩命使，如纳采命使之仪。〈太尉为正使司徒为副使〉奉
礼设使者位于大门外之西，东向；使副及内侍位于
使者之南，举册案及宝绶者在南差退，持节者在使
者之北，少退，俱东向。设主人位于大门外之南，北面；
设使者以下及主人位于内门外亦如之。设内谒者
监位于内门外，主人之南，西面。谒者监设司赞位于
东阶东南，掌赞二人在南差退，俱西向。内谒者监又
先置一案于阁外，近限，使主副乘辂，持节备仪仗，鼓
吹备而不作。至后氏大门外，使者降辂，掌次者延入
次。尚宫以下至客之次，内仆进重翟以下大门外道
西，东向北上。诸卫令其属布后仪仗如常。使者出次，
谒者引使者以下就门外位。主人朝服出，立于东阶
下，西面。傧者进受命，出门东，西面曰：“敢请事。”使者曰：
“某奉制，授皇后备物典册。”傧者入告，遂引主人出迎
于大门外，北面再拜，使者不答拜。谒者引使者入门
而左，持节者前导，持案者次之。主人入门而右，至内
门外，各就位。立定，奉册宝案者进当使副前，使副受
册宝，持案者退复位。使副以册宝进授使者，退复位。
内侍进使者前，西面受册宝，东面授内谒者监，复位。
内谒者监持册宝入，立于阁门之西，东面跪置册宝
于案，俛伏，兴。尚宫以下入阁，奉后首饰、袆衣{{Annotation|，其衣服所司先进，}}傅姆赞出，尚宫引降，立于庭中，北面。尚宫跪取册，
尚服跪取宝绶，兴，立于后之右，少前，西向。司宫、司宝
各一人进于后左，少前，东向。尚宫称：“有制。”尚仪赞皇
后再拜，皇后再拜。宣册讫，尚仪又赞皇后再拜，皇后
再拜。尚宫奉册进授皇后，皇后受以授司宫。尚服又
奉宝绶次授皇后，皇后受以授司宝讫，尚仪赞皇后
升座。尚宫引皇后升座，南向坐。内官以下俱降立于
庭，重行北向西上。立定，司赞曰：“再拜。”掌事承传，内官
以下皆再拜讫，诸应侍卫者各升立于侍位。尚仪前
跪奏称：“礼毕。”皇后降座。尚宫引皇后入于宫。主人傧
使者如告期之仪。前使者乘辂而还，诣阙复命
册文。

维某年月日，皇帝使使持节太尉封某、司徒封某册
命某官女某氏为皇后。咨尔《易》阶《乾坤》，《诗》首《关雎》，王
化之本，实由内辅。是故皇英嫔虞，帝道以光；太妊妣
姬，周裔克昌。皇后其祗勗厥德，以肃承宗庙，虔恭中
馈，尽敬于妇道，导师道于六宫，作范仪于四海。皇天
无亲，惟德是依，可不慎欤！

命使奉迎。

其日。晡后，侍中量其时刻版奏：“请中严。”晡后三刻，皇
帝服衮冕出升所御殿，宫人侍卫如常，文武之官五
品以上立于东西朝堂如常仪。奉迎前一日，守宫设
使者次于大门外道右，设使、副及内侍次于使者次
西，俱南向。尚舍设宫人次于阁外道西，奉礼设使者
位于大门外之西，东向。使、副位于使者之南，持案及
执雁者又在南差退。持节者在使者北少退，俱东向。
奉礼位于使、副西南，赞者二人在南差退，俱东面。设
内侍位于大门外道左，西面。其日，司赞设宫人以下
位于堂前。使主副朝服发朝堂，乘辂持节备仪仗。至
大门外，使者降辂，掌次者延入位。宫人等各之次奉
迎。文武官至宿卫及列卤簿如常仪。尚仪奏：“请皇后
中严，量时刻。”傅姆导皇后尚宫前，引出升堂。宫人等
侍卫如常仪。皇后将出，主妇出于房外之西，南向。文
武奉迎者皆陪立于大门外，文东武西，北上。位定，谒
者引使者诣大门外位，使副、内侍等各就位。主人立
于内门外堂前东阶下，西面。傧者受命，出请事。使者
曰：“某奉制，以今吉辰，率职奉迎。”傧者入告。主人曰：“臣
谨奉典制。”傧者出告，入引主人出门南，北面再拜，使
者不答拜。谒者引使者入门而左，持节者前导，使副
及持案执雁者次之。主人入门而右，至内门外堂西
阶。使者先升，立于两楹间，南面。使副在使者西南，持
案及执雁者在使副西南，俱东面。主人升东阶，诣使
者前，北面立。持案者以案进使副前，使副取制书，持
案者退复位。使副奉制书授使者，退复位。使者曰：“有
制。”主人再拜。使者宣制毕，主人降诣阶间，北面再拜
稽首讫，升，进，北面受制书，退授左右讫，主人再拜，进
受雁，授左右，仍北面立。傧者引二人对举答表案，进
立于主人后，少西。傧者取表以授主人，主人受以授
使者讫，退复位，再拜。谒者引使者及使副降自西阶
以出，复门外位。立定，奉礼曰：“再拜。”赞者承传，使主副
俱再拜。使者曰：“今月吉日，某等承制，率职奉迎。”内侍
受以入，传于司言，受以奏闻。尚仪奏：“请皇后再拜。”皇
后再拜讫，主人升自东阶，进，西面诫之曰：“戒之敬之，
夙夜无违命！”主人退立于东阶上，西面。《母诫》于西阶
上，施衿、结帨，曰：“勉之敬之，夙夜无违命”讫，腰舆进，皇
后升舆以降，尚宫前导，六尚以下侍卫如常。皇后升
重翟，以《几姆》加幜。内宫侍从及内侍导引应乘车从
者，如卤簿常仪。迎使及百官当引从者，皆退随便立。
皇后车出大门外，以次乘车马，引从如常。

制文：

皇帝曰：“咨，某官姓，岁吉月，令吉日，惟某率由典礼，今
遣使持节太尉封某、宗正卿封某以礼迎。”

答文：

皇帝嘉命，使者某重宣中诏，令月吉辰，备礼以迎。蝼
蚁之族。猥承大礼，忧惧战悸。钦承旧章，肃奉典制。某
官臣姓某稽首顿首，再拜承诏制。

《同牢》。

其日，内侍之属设皇后大次于皇帝所御殿门外之
东，南向铺座如常。将夕，尚寝设皇帝御幄于所御之
殿室内之奥，东向，铺地席、重茵，施屏障。初昏，尚食“设
洗于东阶东南，东西当东霤，南北以堂深，罍水在洗
东，篚在洗西，南肆。”〈篚实以巾二爵二〉设后洗于东房近北罍，
水在洗西，篚在洗东，北肆，皆加勺羃。馔于东房西牖
下，笾豆各二十四，簋簠各二十四，簋簠各二，㽅各三，
皆加巾盖。俎三。樽于室内北牖下，元酒在西，加羃勺，
南柄。〈羃夏用𫄨冬用组〉又樽于房户外之东，无元酒，坫在南，
加四爵，合巹。〈其器皆乌漆“㽅以陶，巹以匏。”〉皇后重翟入大门，鸣钟
鼓。〈其钟鼓所司先陈设鸣钟鼓者所以声告内外〉卤簿止于外，近侍应从者
如常。皇后从永巷至大次前，回车南向，施步障毕，尚
仪进当车前，跪奏：“请降车。”兴，退复位。皇后降车，御舆、
司舆率、伞扇等、司灯率、执烛者，俱布列前后。皇后入就大次，严整讫，尚宫引皇后诣所御殿门外之东，西
向立。尚仪跪奏：“外办，请降座礼迎。”皇帝降座，尚宫前
引诣门内之西，东面，揖后以入。尚食彻樽羃，酌元酒，
三注于樽。尚寝设席于室内之西，东向。〈莞筵纷纯加藻席缋纯次
席黼纯对席亦准此〉“皇帝导后升西阶，入室即席，东向立。皇后
入立于樽西，南向。皇帝盥于南洗，皇后盥于北洗。”尚
食率其属以馔入，设酱于席前，菹、醢在其北。俎三，入
设于豆东，豕《俎特》于菹北。〈豆东菹醢之东〉尚食设黍于酱东，
稷、稻、粱又在东，设湆于酱南。〈馔要方也〉设对酱于东。〈对酱后酱
也设之当特俎〉菹醢在其南，北上。设黍于豕俎北，其西，稷、稻、
粱。设湆于酱北。尚食启会，却于簠簋之南，对簠簋于
北。〈启发也豆盖彻于房〉各加匕箸。尚寝设对席于馔东，尚食西
面跪奏：“馔具”，兴，皇帝揖皇后对席西面，皆坐。尚食跪
取韭菹擩醢授皇帝，又尚食跪取韭菹、擩醢授皇后，
皇帝及皇后俱受祭于豆间。尚食又取黍实于左手，
遍取稷稻粱，反于右手授皇帝。又尚食取黍实于左
手，遍取稷稻粱，反于右手授皇后，皇帝及皇后俱受
祭于豆间。尚食各以胏加于俎。司饰三人以巾授皇
帝及皇后，俱帨手讫，尚食各跪，品尝馔讫，各移黍置
于席上，以次授胏脊。皇帝及皇后皆食三饭，卒食，尚
食二人俱盥手洗爵于房，入室，诣酒樽所，酌酒进授，
皇帝及皇后俱受爵祭酒。尚食各以肝从，皆奠爵振
祭，哜之。尚食皆受食于菹豆，各取爵，皆饮讫。尚仪俱
进受虚爵，奠于坫，再酳如初；三酳用巹，如再酳。尚食
俱降东阶，洗爵升，酌于户外樽进，北面俱奠爵，兴，再
拜，跪取爵祭酒，遂饮，卒爵，奠爵，遂拜，执爵奠，兴，降奠
于篚，还侍立。尚仪北面跪奏称：“礼毕，兴。”皇帝、皇后俱
兴。尚宫引皇帝入东房，释冕服，御常服。又尚宫引皇
后入幄，脱服；尚宫引皇帝入。尚食帅其属彻馔于东
房如初。皇后从者馂皇帝馔，皇帝侍者馂皇后馔，
皇后表谢。

皇后至宫之日，服展衣出。司言引尚宫，尚宫前导及
左右侍从如常，升正殿两楹间，北面立。又尚仪以谢
表授皇后，又尚仪以案俟于前，皇后置表案上。尚宫
赞“拜”，皇后再拜讫，尚仪以表降殿授内侍，内侍因中
书以闻。初，内侍出门，皇后降殿，还寝如常。

朝皇太后。

其日“大昕，所司设皇太后御座地席于所御之殿南。
尚食帅司膳设侧樽、甒醴于东房内东壁下，加勺、羃，
笾一、豆一，实以脯醢，设于樽北。又设洗于樽西，近北，
罍水在洗西，篚在洗东，北肆。”〈篚实以巾羃角觯一角柶一〉其日，皇
后夙兴沐浴，尚仪版奏“请皇后中严。”质明，六尚及诸
侍卫宫人俱诣寝殿奉迎，尚仪版奏：“外办。”皇后服袆
衣，加首饰御舆，尚宫前导，降自西阶以出，侍卫如常。
至皇太后阁外，皇后降舆，障扇侍从如常，立于西厢
东面。皇后将至，尚仪奏“请皇太后中严。”皇后既至阁
外，尚仪奏“皇太后外办。”皇太后服袆衣、首饰，司言引
尚宫，尚宫引皇太后出，即御座前，南向坐，侍从如常。
皇后执笲，枣、栗腶修。司言引尚宫，尚宫引皇后入，升
西阶，北面再拜，跪，进奠于皇太后座前，皇太后抚之。
“尚食进彻以东。”司言引尚仪，尚仪引皇后入，升西阶，
北面再拜，进跪奠笲于皇太后座前，皇太后抚之。“尚
食进彻以东”，司言引尚宫，尚“宫引皇后退，北面，又再
拜。司设设皇后席于户牖之间，近北，南向。司言引尚
宫，尚宫引皇后立于席西，南向。尚食入东房，盥手，洗
觯，酌醴，加柶而柄，出，进诣皇后席前，北向立。皇后进，
北面再拜，受醴。”尚食荐脯醢于席前，皇后升席坐，左
执觯，右取脯，擩于醢，祭于笾豆间，以柶祭。醴三，始一
扱祭，又扱再祭。加柶于觯，面叶，兴，降席，北面跪啐醴，
建柶，兴，北面再拜，进，升席，跪奠觯于荐东，兴，降席。司
言引尚宫，尚宫引皇后降自西阶以出，御舆而还，侍
从如来仪。初，皇后出阁，尚仪跪奏称：“礼毕。”俛伏，兴，还
侍位。皇太后降座入室如常。

皇后受群臣贺。

右如正冬贺仪，唯辞云：“具官臣某等言：伏惟殿下，徽
猷昭备，至德应期，凡厥黔黎，不胜庆跃。”

皇帝会群臣。

右如正冬会仪，唯乐备而不作。《上寿辞》云：“具官臣某
等言：皇后坤仪配天，德昭厚载，克崇万叶，明嗣徽音。
凡厥兆庶，载怀凫藻，臣等不胜庆忭，谨上《千万岁寿》”
外命妇朝会。

右如正冬朝会仪，唯贺辞云：“某位妾姓等言：伏惟殿
下，坤象配天，德昭厚载，率土含识，不胜忭舞。”《会辞》唯
加《谨上千万岁寿》。

群臣上礼。

右如加元服上礼之仪。

皇后庙、见

前一日，皇后清斋于别殿，内官应从入庙者，俱清斋
一日于庙所。诸卫令其属，晡后一刻，各以其方器服
守卫庙门，与太乐工人俱清斋一宿。前二日，尚舍直
长施皇后大次于太庙北门内之西，东向，周以行帷尚舍奉御铺御座。尚舍直长又量设内官以下次于
大次之后。守宫设外命妇妃、主以下次于庙北门外
之西道北，南向东上，周以行帷。设行事太尉以下次
于斋坊内。太乐令设宫悬之乐于庙庭如式。前一日，
右校清扫内外。内谒者监设皇后版位于乐悬之北
道西，北向。设外命妇位于其次前，北面东上。奉礼设
太尉以下及御史等位于内外，并如常仪。设酒樽之
位于庙堂上前楹间，各于室户之左，北向。每室彝二，
樽二。〈春夏用鸡彝牺樽秋冬用斝黄彝著樽〉山罍二，“皆加勺，羃皆西上，
各有坫。”〈以置瓒爵〉设洗于东阶东南，北向。以下至太祝持
版，如加元服谒庙仪。太祝持版进于室户外之右，东
向跪读祝文曰：“维某年岁次月朔日，子孝曾孙开元
神武皇帝某。”〈太祖以下称臣某〉谨遣太尉封臣《名敢》，昭告于
皇祖某谥皇后某氏。〈太祖以下庙则称妾某氏〉“将伸祗见，谨以一
元太武明粢、芗合、芗萁、嘉蔬、嘉荐、醴齐敬荐尚飨。”讫，
兴，太尉再拜。初读祝文，乐作，太祝进，跪奠版于神座
前，俛伏，兴，还樽所。太尉拜讫，乐止。谒者引太尉以次
献，皆如献祖之仪。〈惟不盥洗〉遍献讫，以下如加元服谒庙
仪，惟执事则每事讫还斋所。

车驾出宫。

“前出宫三日，本司宣摄内外，各供其职。其日昼漏上
水四刻，车驾出宫。”发引前七刻，捶一鼓，为“一严。”〈三严特刻
前一日内侍中奏裁〉发引前五刻，捶二鼓，为再严，尚仪版奏：“请
中严。”司赞设内命妇版位于皇后所御殿阁外道东，
重行西向北上。内命妇各服其服。所司陈小驾卤簿。
发引前二刻，捶三鼓，为三严，司宾引内命妇各就位，
六尚以下各服其服，俱诣室奉迎。〈尚服负玺如式〉内仆进重
翟于阁外，尚仪版奏：“外办。”驭者执辔，皇后首饰袆衣，
乘舆以出，警跸侍卫如常仪。皇后升车，仗卫如常，六
尚等乘车陪从如式。司宾引内命妇退，随近以俟。诸
翊驾之官皆乘马，驾动称警跸如常。不鸣鼓角，诸卫
前后督摄如常。外命妇三品以上及公主、县主皆先
置，各就次，俱服其服。车驾将至，内侍之属守庙四门。
内谒者赞外命妇、妃、主等出次，内典引引就位立。驾
过，引还次。初驾将至，内侍之属守庙四门。驾至庙北
门，回车北向。尚仪进，当前跪，奏称：“尚仪妾姓言，请降
车。”兴，还侍位。皇后降车，升舆，入大次，伞扇华盖侍卫
如常仪。卤簿停于庙外，皇后停大次半刻顷，司言引
尚宫立于大次门外，当门西向。尚仪版奏“外办。”皇后
出次、侍卫如常。〈尚服负玺陪从如式〉司言引尚宫，尚宫引“皇后。”
〈凡尚宫前导皆司言先引〉至版位，北向立，尚宫与司言退立于左。
皇后立定，尚宫前奏：“请再拜。”皇后再拜。少顷，尚宫又
奏：“请再拜。”皇后又再拜讫，司言引尚宫，尚宫引皇后
还大次。内侍版奏：“请解严。”〈将士不得辄离部伍〉皇后停大次，八
刻顷，捶一鼓为一严，转仗卫于还途。如来仪。三刻顷，
捶二鼓为再严，尚仪版奏“请中严”，皇后改著钿钗礼
衣。五刻顷，捶三鼓为三严，六尚以下诣大次。奏迎内
仆进重翟于庙北门外，尚仪版奏“外办。”驭者执辔，皇
后乘舆出次，华盖侍卫如常。皇后升车，鼓吹振作而
还。六尚等升车陪从如来仪。皇后将出门，内谒者、赞
引外命妇等出次，内典引引就位。驾至位所，内侍奏：
“请驾权停。”外命妇再拜讫，内侍承令，令外命妇还。外
命妇又再拜。车驾过，内典引引外命妇各还第。驾至
所御殿，阁外回车南向。尚仪进，当车前跪奏称：“尚仪
妾姓言，请降车，还侍位。”皇后降车舆以出，侍卫如常。
于车驾将至，司宾引内命妇俱就位。皇后既入，司宾
引内命妇退。内侍版奏：“请解严。”将士各还其所，
临轩册命皇后。

卜日，告圆丘，告方丘太庙。以上并有司行事，如常告
仪。

临轩命使。

将行册礼，所司奏请太尉为使，司徒为副。前一日，尚
舍奉御设御幄于太极殿庭，陈设乐悬，内外官次、侍
卫、警跸，并如纳后仪。皇帝将出，仗动，太乐令令撞黄
钟之钟，右五钟皆应。协律郎跪，俛伏，兴，举麾，鼓柷，奏
《太和》之乐，鼓吹振作。皇帝出自西房，即御座，南向坐。
符宝郎奉宝置于御座如常。乐止，通事舍人引册使、
副入就位。太尉初入门，《舒和》之乐作，至位乐止。立定，
典仪唱曰：“再拜。”赞者承传命，群官在位者皆再拜。侍
中前承制，降诣使者东北，西面称：“有制。”册。使再拜。侍
中宣制曰：“册某氏为皇后，命公等持节展礼。”宣制讫，
又俱再拜。侍中还侍位，黄门侍郎持节西面授太尉，
太尉受付主节，立于使后。黄门侍郎退，中书侍郎引
册案及琮玺绶案，立于册使东，北面。中书侍郎取玺，
持案者退自使后，立于太尉之左，西面授太尉，太尉
受册置于案，持案者退立于使者后。中书侍郎又取
琮玺绶以授太尉，太尉受置于案，皆如受册之仪。中
书侍郎退，《典仪》曰：“再拜。”赞者承传，群臣在位者皆再
拜。通事舍人引册使出，持节者前导，持案者次之。太
尉初行，乐作，出门乐止。侍中前奏称：“侍中臣某言，礼
毕。”俛伏，兴，还侍位。皇帝降座，侍卫警跸如来仪，入自东房，乐止。通事舍人引群官在位者以次出。〈蕃客先出〉
皇后受册。

前一日，守宫于肃章门外道西近南，随便设太尉、司
徒等次，东向北上。又于命妇朝堂设外命妇次如常。
尚寝率其属于皇后正殿设御幄座，南向。又设皇后
受册位于殿庭阶间，北向。又设命妇等脱舄席于西
阶前，近西，东向。司乐展宫悬之乐于殿庭，设麾于殿
上西阶之西，东向，并如常。内仆进重翟以下于肃章
门外道东，西向，以北为上。其日，依时刻，诸卫勒所部
屯门列仗及陈布于皇后殿正南门之外如常仪。典
仪设册使位于肃章门外之西，东向北上。设内侍位
于使副之南，举册案及琮玺绶者位，南向，差退，俱东
向。又设内给事位于北厢，南向。又设内谒者监位于
其东南，西向。内谒者设外命妇位于“命妇朝堂，分左
右厢：大长公主以下在东，太夫人以下在西，并每等
异位，重行南向，以北为上。”司赞“设内命妇及内官非
供奉者位于受册正殿之庭东厢，西向，重行北上。又
设内命妇等朝位于殿庭御道，东行，北面西上。又设
外命妇朝位于殿庭御道左右，近南。大长公主以下
在道东，北面西上；太”夫人以下在道西，每等异位，重
行北面，以东为上。又设司赞位于东阶东南，典赞二
人在南，差退，俱西向。内侍版奏：“皇后请中严。”外命妇
依时刻俱赴集朝堂次，各服其服。内谒者监先置二
案于肃章门外，近限。太尉、司徒既受命，出至朝堂，俱
乘辂，备卤簿鼓吹持节如式。其册、琮、玺绶，各以油络
网犊车载而行，内侍之属与所司守掌之。至永安门
外，降辂，谒者引入，持节者前导，持案者次之，掌次者
俱引入次。内典引引外命妇就朝堂位，司工帅工人
入就位，典乐升就举麾位，司赞帅典赞先就殿庭位。
内典引各引外命妇两行，俱以次进。至肃章门，司宾
接引进入，立于皇后正殿阁外，如朝堂之位。谒者引
太尉以下就肃章门外，持节者立于太尉之北，少退
东面。内谒者监引内给事就南面位，内谒者监退复
位。内命妇等应陪列者各服其服，司宾引就陪列位。
尚仪版奏：“外办皇后首饰袆衣。”司宫引尚宫，尚宫引
皇后出自正殿西房，侍卫警跸如常仪。〈首饰袆衣所司先进〉典
乐举麾，奏《正和之乐》：〈凡乐皆与乐举麾鼓柷而后作偃麾戛敔而后止〉皇后
至两楹间，南向立定，乐止。初，内给事既就南面位，太
尉进内给事前，北向跪称：“太尉封臣某，司徒封臣某，
奉制授皇后备物典册”讫，俛伏，兴，退复位。内谒者监
引内给事诣肃章门传告，司宫入诣皇后前，跪奏讫，
兴，还侍位。初，司宫入，奉册琮玺绶者以次进当司徒
前，司徒取册琮玺绶以次进授太尉，举案者以次退，
司徒授讫，退复位。内侍进太尉前西面，以次受册、琮、
玺绶，东面授内谒者监。〈量以内谒者等助举之〉退复位。内谒者
监持册琮玺绶等进立于肃章门外，跪置册琮玺绶
于案，俛伏，兴。初司宫奏讫，尚仪赞皇后降，司宫引尚
宫，尚宫引皇后。初行乐作，立定乐止。初皇后将降，又
尚宫诣门取册，尚服诣门跪取琮玺绶，兴，进，俱入立
于皇后之右，西向。司宫、司宝各一人进立于皇后之
左，少前，东向。尚宫称：“有制。”尚仪赞皇后再拜，尚宫宣
册讫，尚仪又赞皇后再拜。尚宫奉册进授皇后，皇后
受以授司言。尚服又奉琮玺绶以次授皇后，皇后以
授司宝讫，尚仪赞皇后升座，皇后御舆、伞扇侍卫如
常。皇后升，初行乐作，即御座南向坐。司玺奉琮玺置
于御座，乐止。司宾引内命妇等陪列者以次进就北
面位。为首者初行，典乐举麾，《舒和之乐》作，至位乐止。
司赞曰：“再拜。”掌赞承传，内命妇皆再拜。司宾引为首
者一人诣西阶，初行乐作，至阶乐止。为首者脱舄升
进，当御座前，北面跪奏：“某妃妾姓等言，伏惟殿下坤
象配天，德昭厚载，凡厥兆庶，不胜庆跃。”讫，起。司宾引
为首者自西阶降，纳舄，乐作，复位乐止。司赞曰：“再拜。”
掌赞承传，内命妇等皆再拜。司言前承令，降自西阶，
诣内命妇西北，东面称：“令旨。”内命妇等皆再拜。宣令
讫，在位者又再拜。司赞曰：“再拜。”典赞承传，在位者皆
再拜。司宾以次从，随使出门，各还其寝。为首者初行，
乐作，至门乐止。司宾又引外命妇以次入。为首者初
入门，《舒和之乐》作，至位乐止。立定，司赞曰：“再拜。”掌赞
承传，外命妇等皆再拜讫，司宾引为首者一人进升
奉贺，复位，拜乐止。及宣令拜拜辞等，皆如内命妇之
仪。讫，引出。为首者初行，乐作，出门，乐止。司宫又奏：“群
官贺讫”，尚仪前跪奏称：“尚仪妾姓言，礼毕。”还侍位。皇
后降座，乐作。御舆入自东房，侍卫《警跸》如仪，乐止。女
工人退册命。使者乘辂诣朝堂，至降车所，降辂入，至
太极殿庭大横街南御道东，北面西上，立中书令于
太极殿东北，西面。太尉等再拜，复命曰：“奉制授皇后
备物典册。”礼毕，又再拜。中书令奏闻，太尉等退，卤簿
幡节等还本司。皇后受群臣贺、皇后表谢、朝皇太后、
皇帝会群臣、群臣上礼、皇后会外命妇、皇后庙见，并
如纳后仪。

皇后正至受群官朝贺前一日，尚寝，率其属设御幄座，如外命妇朝仪。守宫
设次于宫城门外如常仪。其日未明一刻，诸卫各勒
所部屯门列仗及陈布于肃章门外。奉礼设文武群
官、诸亲蕃客使等位于宫城门外，如朝堂之式。《典仪》
“设文武群官位于肃章门外，文东武西，俱重行北面，
相对为首。诸亲位于文武五”品之下。朝集使蕃客等
分方位次如常。设典仪赞者位于群官东北、差退、西
向、北上。又设“内给事位于群官之北、南向。”〈若与外命妇同时朝
则兴仪于肃章门外设群宫等版位〉文武群官依时刻集到门外，俱就
次各服其服。〈若与上台同上朝贺则上台礼毕群官仍朝服典谒引从纳义门西行就版位〉
尚仪奏：“请中严。”六尚以下各服其服，俱诣内阁奉迎。
典仪帅赞者先入就位，典谒引文武群官入就位。尚
仪奏：“外办。”皇后首饰袆衣以出，即御座南向坐，侍卫
警跸及设琮玺于御座，并如常仪。内谒者监引内给
事出就南面，典仪曰：“再拜。”赞者承传，文武群官等俱
再拜。典谒引为首者一人进内给事前，北面跪贺。〈词正
至并与贺皇帝同唯伏惟殿下与时同休为异耳〉贺讫。俛伏，兴。典谒引退复
位，群官等皆再拜。内谒者监引内给事入，依式奏闻。
内给事承令出，内谒者监引内给事复南面位，称：“令
旨。”群官等皆再拜。内给事宣令云：“履新之庆。”〈冬至云履长〉
与公等同之。群官等又再拜。内谒者监引内给事入。
典谒引群官等出。尚仪前奏“礼毕。”皇后降座以入。侍
卫警跸如常仪。

皇后正至、受外命妇朝贺并会

前二日，本司宣摄内外各供其职。前一日，守宫设外
命妇次如常仪。尚寝帅其属设御幄于皇后正殿北
壁，南向。又设命妇为首者脱舄席于西阶前近西东
向如式。司乐展宫悬之乐于殿庭，设麾于殿上西阶
之西，东向。内仆进重翟以下于肃章门外道东，西向
北上。司赞“设命妇等版位于殿庭，大长公主以下在”
东，太夫人以下在西，诸亲妇女之下。〈宗亲在东异姓在西〉俱重
行北面，相对为首。内谒者设外命妇等位于肃章门
外，“大长公主以下于道东，太夫人以下于道西，俱重
行，西向北上。命妇有从夫之爵，无夫从子之爵。”设司
赞位于东阶东南，西向。掌赞二人位于司赞之南，差
退，俱西向受朝日。依时刻，诸卫勒所部屯门列仗及
陈布于肃章门外如常仪。外命妇等依时刻集到宫
门外，至下车所道西，东向，以车为次，北上。车次定，外
命妇等皆降车。内典引引之次，各服其服。尚仪奏：请
中严。宫官侍卫者皆朝服，司宝奉琮宝，依式俱诣内
阁奉迎。司乐帅女工人入就位，典乐升就举麾位，司
赞先入就位。内典引引命妇俱就肃章门外位。尚仪
奏：“外办。”皇后首饰袆衣以出警跸如常仪。皇后出自
西房，典乐举麾，奏《正和》之乐，即御座南向坐。司宝奉
琮宝置于御座如常，偃麾，乐止。〈凡乐皆典乐举麾工鼓柷而后作偃麾戛
敔而后止〉司宾承引命妇以次入就位。为首者初入门，《舒
和之乐》作，至位乐止。命妇等立定，司赞曰：“再拜。”掌赞
承传，外命妇等皆再拜。司宾引为首者一人诣西阶。
为首者初行，乐作，至阶乐止。为首者脱舄升进，当御
座前，北面跪贺，称妾姓等言。〈贺词与群官同〉贺讫起。司宾引
为首者降阶纳舄，乐作；复位。立定，乐止。司赞者曰：“再
拜。”掌赞承传，外命妇等皆再拜。司言前承令，降自西
阶，诣命妇西北，东面称：“令旨。”外命妇等皆再拜。宣令
曰：“履新之庆。”〈冬至云履长之庆〉夫人等同之。司赞曰：“再拜。”掌
赞承传，外命妇等皆再拜。司宾以次引出。为首者初
行，乐作，出阁，乐止。内典引承引以出。尚仪前奏：“礼毕。”
还侍位。皇后降座，乐作，入自东房，侍卫警跸如来仪，
乐止，女工人退。

会。

“朝讫，尚寝帅其属铺外命妇等之座于殿上。大长公
主以下于御座东南，重行西向；太夫人以下于御座
西南，重行东向。”设不升殿者座席于东西廊下，皆如
上仪。又量设脱履席于东西阶下。尚食设寿樽于殿
上东序之端，西向，有坫爵一于樽下。设升殿者酒樽
于东西廊下，近北。设廊下者酒樽，各于其座之南，皆
有坫羃，俱障以帷。设讫，司乐帅诸乐人就位。内典引
引外命妇俱诣肃章门外位。尚仪奏：“外办。”皇后首饰
袆衣以出，警跸侍卫如常仪。皇后出自西房，典乐举
麾，《正和之乐》作，即御座南向坐。司宝奉琮宝置于御
座如常，偃麾，乐止。司宾承引，外命妇以次入就位。为
首者初入门，乐作，至位乐止。外命妇立定〈若朝会别日赞拜如
朝礼〉司言前承令，降诣命妇西北，东向称：“令旨。”夫人等
升席坐。司赞曰：“再拜。”掌赞承传：外命妇等皆再拜讫，
司宾引外命妇应升殿者诣东西阶，乐作，为首者至
阶，乐止。俱就席，脱舄于阶下以升。司宾引为首者一
人升阶，近东西面立，以下各就席后立。司宾引不升
殿者诣东西廊下席后立。上下立定，司宾引为首者
诣酒樽所，北面立。尚食酌酒一爵，以授为首者。司宾
引为首者至御座前，北向授尚食。尚食受爵，进置御
座前。司宾引为首者退北面。为首者跪奏称：“妾等言
元正首祚。”〈冬至云天正长至〉“妾等不胜大庆，谨上千万岁寿兴，再拜。外命妇等皆再拜讫，司言前承令，宣令云：“令
旨，夫人等同纳景福。”外命妇等又再拜。尚食取爵奉
进，皇后举酒，乐作。外命妇等皆三称万岁。皇后举酒
讫，尚食受虚爵，复于坫，乐止。司赞曰：“再拜。”掌赞承传，
外命妇等皆再拜。司宾引为首者就席后立。司赞曰：
“就座。”掌赞承传，外命妇等俱就座。尚食进酒至阶，司
赞曰：“酒至，兴。”掌赞承传，外命妇等俱兴，立席后。尚仪
至阶省酒。尚食奉酒进，皇后举酒，乐作如常。又行外
命妇酒，酒至，司赞曰：“再拜。”掌赞承传，外命妇等俱再
拜，受觯。司赞曰：“就座。”掌赞承传，外命妇等俱就座，坐
饮。皇后举酒讫，尚食受虚爵复于坫，乐止，觞行三周。
尚食进御食，食升阶，司赞曰：“食至，兴。”掌赞承传，外命
妇等皆起，立席后。尚食至阶，省案。尚食品尝食讫，以
次进置御前。又行命妇案。〈御若不食及命妇案先下讫不须兴〉设食讫，
司赞曰：“就座。”掌赞承传，外命妇等皆就席坐。皇后乃
饭，乐作，外命妇等俱饭。御食毕，乐止，仍行酒，遂设庶
羞，诸使以次作。若赐酒，司言前承令，诣东阶上，西向
称：赐酒。阶下。掌赞承传，外命妇等皆起，再拜，立受觯，
坐饮讫，起，立授虚觯，又再拜，就席坐。酒行十二遍，会
毕，司赞曰：“可起。”掌赞承传，外命妇等皆起，立席后，司
宾引降，各纳舄，乐作，俱引复阶下位，乐止。其廊下者
仍立于席后。立定，司赞曰：“再拜。”掌赞承传，外命妇等
在位者皆再拜。若有束帛，则尚功帅其属以束帛先
立于东西厢。司言前承令，降自西阶，诣命妇西北，东
面称：“令旨。”外命妇等皆再拜。宣令讫，外命妇等又再
拜。尚功帅其属以次授束帛讫，外命妇等又再拜。司
宾引命妇等以次出，乐作，出门乐止。内典引承引次
出。尚仪前奏：“礼毕。”遂还侍位。皇后降座，乐作，入自东
房，警跸侍卫如来仪，乐止。

皇后季春吉日享先蚕。〈摄事附〉

斋戒。

先祀五日，散斋三日于后殿，致斋二日于正殿前。致
斋一日。尚寝设御幄于正殿西序及室中，俱东向。致
斋之日，昼漏，上水一刻，尚仪版奏：“请中严。”尚服帅司
仗、布侍卫、司宾引内命妇陪位，并如式。六尚以下，各
服其服，诣后殿奉迎。尚仪版奏：“外办。”上水三刻，皇后
服钿钗礼衣、结珮，乘舆出自西房，华盖警跸侍卫如
常仪。皇后即御座东向坐，六尚以下侍卫如常。一刻
顷，尚仪前跪奏称：“尚仪妾姓言，请降就斋室。”兴，退复
位。皇后降座，乘舆入室，六尚以下各还寝。直卫者如
常，司宾引陪位者退。散斋之日，内侍帅内命妇之吉
者，使蚕于蚕室。〈摄事无以上仪〉凡应享之官，散斋三日于其
寝，致斋二日，一日于其寝，一日于享所。〈亚献终献则致斋二日皆
于其所〉六尚以下应从升者，及从享内外命妇，各于其
寝清斋一宿。诸应享之官，致斋之日，给酒食及明衣，
各习礼于斋所。光禄卿监取明水火。〈太官令取水于阴鉴取火于阳
燧火以供爨水以实樽〉前享一日，诸卫令其属，未后一刻，各以
其方器服守卫壝门。〈每门二人每隅一人享日未明给事代执典女二人等俱清斋
一宿摄事同〉

陈设。

前享三日，尚舍直长施大次于外壝东门之内道北，
南向。尚舍奉御铺御座。尚舍直长设“内命妇及六尚
以下次于大次之后，俱南向。守宫设外命妇次，大长
公主、长公主、公主以下于南壝之外道西，三公夫人
以下在其南，俱重行，每等异位，东向北上。”设陈馔幔
于内壝东门之外，道南向北。〈摄事守宫设享官次于东壝内道南北向西上
设陈馔幔于内壝东门外道南北向〉前享二日，太乐令“设宫悬之乐于
坛南内壝之内，如圆丘仪。诸女工人各为位于悬后，
东方西方，以北为上；南方北方，以西为上。”右校扫除
坛之内外。又为瘗埳于坛之壬地内壝之外，外深取
足容物，南出陛。又为采桑坛于坛南二十步所，方三
丈，高五尺，四出陛。尚舍量施帷帐于外壝之外，四面
开门。其东门使容“厌翟车。”前享一日，内谒者设御位
于坛之东南，西向。设望瘗位于坛之西南，当瘗埳，西
向。设亚献、终献位于内壝东门之内道南，执事者位
于其后，每等异位，俱重行，西向北上。设典正位于坛
下，一位于东南，西向；一位于西南，东向，女史各陪于
后。设司赞位于乐悬之东北，掌赞二人在南，差退，俱
西面。又设司赞、掌赞位于埋埳之西南，东面南上。设
典乐举麾位于坛上南陛之西，东向。设司乐位于北
悬之间，当坛北向。设内命妇位于终献之南，每等异
位，重行西面北上。设外命妇位于中壝南门之外，大
长公主以下于道东，西向，当内命妇位，差退。大夫人
以下于道西，去道远近准公主，俱每等异位，重行相
向北上。又设御采桑位于采桑坛上，东向。设内命妇
采桑位于坛下，当御位东北，每等异位，南向西上。设
外命妇采桑位于坛下，当御位东南，每等异位，北向
西上。设执御钩筐者位于内命妇之西，少南，西上。〈尚功
执钩司制执筐〉设内命妇执钩筐者位各于其采桑位之后。
〈尚功下四典执钩司制下女史执筐〉设门外位：享官于东壝之外道南，
从享内命妇于享官之东，俱每等异位，重行，北面西上。从享外命妇南壝之外道西，如设次之式。〈摄事内谒者设
三献位于内壝东门之内道北执事位于道南每等异位重行西面以北为上又设望瘗位于坛之东北
当瘗埳道西向又设典正位于坛下一位于东南西向一位于西南东向女史各陪其后纠察违失设掌
赞位于乐悬东北女史二人在南差退俱西向又设掌赞女史位于瘗埳西南东向南上设典乐举麾位
于坛上南陛之西东向设司乐位于北悬之间当坛北向设三献以下门外位于东壝之外道南每等异
位北面西上无设御位下至此仪〉设酒樽之位于“坛上东南隅，北向
西上。牺樽二、象樽二、山罍二。”〈樽皆加勺羃有坫以置爵〉设御洗于
坛南陛东南。〈摄事无御洗〉亚献之洗又于东南，俱北向，罍
水在洗东，篚在洗西，南肆。〈篚实以巾爵〉执樽罍篚羃者位
于《樽罍》《篚羃》之后。设币篚于坛上樽坫之所。《晡后》，内
谒者帅其属以樽坫罍洗篚羃入设于位。〈外坛者自东陛〉享
日未明十五刻，大官令帅宰人以鸾刀割牲，祝史以
豆取毛血，置于馔所，遂烹牲。〈其神厨及诸司供事便次守官与金吾相之量
于坛东张设〉享日未明五刻，司设服其服，升设先蚕氏神
座于坛上北方，南向，席以莞，设神位于座首。

车驾出宫。

前享一日，金吾奏请“外命妇等应集坛所者，并听夜
行。其应采桑者四人，各具女侍者进筐钩，载之而行。”
监门先奏请，享日未明四刻，开所由苑门，诸亲及命
妇以下以次入诣坛南次所，各服其服。其应采桑者
筐、钩各具，女侍者执授内谒者监，内谒者监受之，以
授执筐钩者。享日未明三刻，捶一鼓为一严。〈三严时节前日
内侍奏裁〉未明二刻，捶二鼓为再严。尚仪版奏：“请中严。”内
命妇各服其服，所司陈车驾卤簿。未明一刻，捶三鼓
为三严。司宾引内命妇入立于庭，重行西面，以北为
上。六尚以下各服其服，俱诣室奉迎。〈尚服负宝如式〉内仆进
厌翟车于阁外，尚仪版奏：“外办。”驭者执辔，皇后服鞠
衣，乘舆以出，华盖侍卫警跸如常。内命妇从。出门，皇
后升车，尚功司制进筐钩载之，仗卫如常。内命妇及
六尚等乘车陪从如式。其内命妇应采桑者，四人，各
服典制等进筐钩载之。诸翊驾之官皆乘马驾动警
跸如常。不鸣鼓吹，诸卫前后督摄如常。内命妇宫人
以次从

馈享。

享日未明三刻，诸享官各服其服，尚仪及司酝各帅
其属。〈摄事则女史及司酝各帅其属〉入实樽罍及币。〈牺樽实以醴齐象樽实以盎齐
山罍实以清酒齐加明水酒加元酒各实于上樽其币以黑〉太官令实诸笾、豆、簠、
《簋、俎》等。内谒者帅其属诣厨，奉馔入，设于馔幔内。〈内侍
之属与司膳等掌之其牲之内不上神俎者亦太官付内谒者同时进入以供班胙自馀供享之物并请
祠前一日先入〉驾将至。《女相者引》先置享官。典内引引命妇、
俱就门外位。〈女相者以尚仪下女史充摄事质明女相者引享官以下就壝外位掌赞帅女
史先入就位女相者引典正女祝及女史祝史典女执樽罍篚羃者入自东门当坛南北面西上立定掌
赞曰再拜女史承传典正以下各就位司乐帅女工人就位其女祝以典赞充女祝史以典赞下女史充
之〉驾至大次门外，回车南向。尚仪进车前，跪奏称：“尚
仪妾姓名，请降车。”兴，还侍位。皇后降车，乘舆之大次，
华盖伞扇侍卫如常仪。尚仪以祝版进御署讫，奉出
奠于玷。皇后降车讫，尚功司制进受钩筐以退。〈其内命妇
钩筐则内命妇降车讫典制等进乃受之〉典赞引亚献及从享内命妇俱
就门外位。司赞帅掌赞先入就位。女相者引尚仪典
正及女史、女祝史。〈女祝史以尚仪下女史充〉典女执樽罍篚羃者
入自东门，当坛南北面西上。立定，司赞曰：“再拜。”掌赞
承传。〈凡司赞有词掌赞皆承传〉尚仪以下皆再拜讫，尚仪以下各
就位。司乐帅女工人入就位。典谒引亚献、终献，女相
者引执事者，司赞引内命妇，内典引引外命妇，俱入
就位。皇后停大次半刻顷，司言引尚宫立于大次门
外，当门北向。尚仪版奏：“外办。”皇后出次，华盖侍卫如
常。〈尚服负宝陪从如式〉司言引尚宫，尚宫引“皇后。”〈凡尚宫前导皆司言先引〉
入自东门，华盖仗卫停于门外，近侍者从入如常。皇
后至版位，西向立。〈每立定尚宫与司言退立于左〉立定，尚宫前奏称：
“请再拜。”退复位。皇后再拜。司赞曰：“众官再拜。”享官及
内外命妇在位者皆再拜。〈其先拜者不拜〉尚宫前奏、“有司谨
具、请行事。”退复位。〈摄事女相者各引享官入就位立定掌赞曰再拜在位者皆再拜女
相者进尚宫之左曰有司谨具请行事无驾至以下至此仪〉典乐跪举麾。〈凡取物者皆跪
而取以兴奠物亦跪奠讫而后兴〉鼓柷，奏《永和》之乐，以姑洗之均。〈自后
坛下接神之乐皆奏姑洗〉三成“偃麾，戛敔”，乐止。〈凡乐皆典乐举麾工鼓柷而后作偃
麾戛敔而后止〉尚宫前奏称：“请再拜。”退复位。皇后再拜。司赞
曰：“众官再拜。”享官及内外命妇在位者皆再拜。坛上
尚仪跪取币于篚，兴，立于樽所。〈摄事掌赞曰再拜在位者皆再拜女祝史
跪取币于篚兴立于樽所〉尚宫引皇后《正和》之乐作。〈皇后每行皆作正和之乐〉
皇后诣坛升自南陛。〈摄事女相者引尚宫升坛以下皆尚宫行事〉《六尚》以
下，量人从升。〈以下升皆如之〉皇后升坛北南立，乐止。尚仪奉
币东向进，皇后受币，登歌作《肃和》之乐，以南吕之均，
尚宫引皇后进，北向跪奠于神座，兴，尚宫引皇后少
退，北向再拜讫，登歌止。尚宫引皇后乐作，降自南陛，
还版位，西向立，乐止。初内外命妇拜讫，女祝史奉毛
血之豆，立于内壝东门之外，于登歌止，女祝史奉毛
血入，升自南陛，尚仪迎引于坛上、进跪奠于神座前。
兴。女祝史退立于樽所。皇后既升奠币。〈摄事尚宫既升奠币下仿
此〉司膳出，帅女进馔者奉馔陈于内壝东门之外。皇
后既降，复位。司膳引馔入。俎初入门，《雍和之乐》作。〈摄事
自后酌献皆奏雍和之乐〉馔至陛，乐止。女祝史跪彻毛血之豆，降自东陛以出。馔升南陛，尚仪迎引于坛上。〈摄事女祝史迎引于
上〉设于神座前。〈笾豆盖羃先彻乃升簋簠既奠却其盖于下〉设讫。司膳帅
女“进馔者降自东陛，复位。”尚仪〈摄事女祝〉还樽所。尚宫引
皇后诣罍洗，乐作。〈摄事女相者引尚宫无乐〉皇后至罍洗，乐止。尚
仪跪取匜，盥沃水，司言跪取盘，兴，承水；皇后盥水。又
司言跪取巾于篚，兴，进，皇后帨手讫，司言受巾，跪奠
于篚。司言跪取爵于篚，兴，进，皇后受爵。尚仪酌罍水，
司言奉盘，皇后洗爵，司言授巾，皆如初。皇后拭爵讫，
尚仪奠匜，司言奠盘巾皆如常。尚宫引皇后，乐作，诣
坛，升自南陛，乐止。尚宫引皇后。〈摄事无皇后至罍洗以下至此仪但女相
者引尚宫诣酒樽所〉诣酒樽所，执樽者举羃。尚仪赞酌醴齐讫，
《寿和之乐》作。〈皇后每酌献及饮福皆作寿和之乐摄事奏雍和〉尚宫引皇后
少退，北向立，乐止。尚仪持版进于神座之右，东向跪
读祝文曰：“维某年岁、次月朔日、子皇后某氏，敢昭告
于”〈摄事女祝持版祝云子皇后某氏谨遣某官妾姓敢昭告于〉先蚕氏：“惟神肇兴
蚕织，功济黔黎。爰择嘉时，式遵令典。谨以制币牺齐，
粢盛庶品，明荐于神，尚飨。”讫，兴。皇后再拜。初读祝文
讫，乐作。尚仪进跪奠版于神座，兴，还樽所。皇后拜讫，
乐止。尚仪以爵酌上樽福酒，西向进。〈摄事女祝以爵酌罍福酒进于
尚宫之右西向立〉皇后再拜受爵、跪祭酒、啐奠、兴。尚仪帅女
进馔者持笾俎进。尚仪减神前三牲胙肉。〈以取前脚第二骨〉
各置一俎上。又以笾取稷黍饭共置一笾。尚仪先以
饭笾西向进，皇后受以授左右。尚仪又以胙俎以次
进，皇后每受以授左右。皇后跪取爵，遂饮卒爵，尚仪
进受，复于坫。皇后兴，再拜讫，乐止。尚宫引皇后，乐作，
降自南陛，还版位，西向立，乐止。〈自此以上若摄事仪皆尚宫行事女相女
祝赞之以下仿此〉皇后献将毕。典赞引贵妃诣罍洗、盥手洗
爵讫。〈摄事则女相者引尚仪为亚献〉典赞引贵妃自东陛升坛，诣象
樽所。执樽者举羃，贵妃酌盎齐，典谒引进神座前，北
向跪奠爵，兴。典赞引贵妃少退，北向再拜。尚仪以爵
酌罍福酒，持爵进贵妃之右，西向立。贵妃再拜受爵，
跪祭酒，遂饮卒爵。尚仪进受爵，复于坫，贵妃再拜。典
赞引贵妃降自东陛，复位如初。贵妃献将毕，又典赞
引《昭仪》〈摄事女相者引尚食为终献〉诣罍洗，盥手洗爵，升，酌盎齐。
终献如亚献之仪讫，典赞引昭仪降，复位。尚仪进神
座前跪，彻豆，兴，还樽所。〈彻者笾豆各一少移于故处〉司赞曰：“赐胙。”
掌赞唱“众官拜”，在位者皆再拜。〈已饮福酒者不拜摄事赐胙则掌赞唱赐
胙女史唱再拜也〉《永和之乐》作，尚宫前奏称：“请再拜。”退复位。
皇后再拜。司赞曰：“众官再拜。”在位者皆再拜。乐一成，
止，尚宫前奏：〈摄事女相者白〉请就望瘗位。司赞帅掌赞就瘗
埳西南位。尚宫引皇后乐作，至望瘗位，西向立，乐止。
于众官将拜，尚仪执篚进神座前取币，自北陛降坛，
西行诣瘗埳，以币置于埳讫，司赞曰：“可瘗。”埳东西各
四人寘土。半埳，尚宫前赞：“礼毕。请就采桑位。”尚宫引
皇后乐作，诣采桑坛，升自西陛，东向立，乐止。初白礼
毕，司赞帅掌赞还本位。

《亲桑》，

皇后将诣望瘗位。司宾引内外命妇采桑者位就采
桑位。〈内外命妇一品各二人二品三品各一人〉诸执钩、筐者各就位。皇后
既至采桑位，尚功奉金钩自北陛升坛，进，典制奉筐
从升。皇后受钩采桑，典制奉筐受桑。皇后采桑三条，
止，尚功前受钩，典制以筐，俱退复位。皇后初采桑，典
制等各以钩授内外命妇。皇后采桑讫，内外命妇以
次采桑，女史执筐者受之。内外命妇一品各采五条，
二品、三品各采九条，止典制等受钩，与执筐者退复
位。司宾各引内外命妇采桑者退复位。司宾引婕妤
一人诣蚕室，尚功帅执钩筐者以次从。至蚕室，尚功
以桑授蚕母，蚕母受桑切之，以授婕妤。婕妤食蚕，洒
一薄讫，司宾引婕妤还本位。尚仪前奏：“礼毕。”退复位。
尚宫引皇后还大次，乐作。入大次讫，乐止。司宾引内
命妇，内典引引外命妇，各还其次。尚仪、典正以下俱
复执事位。立定，司赞曰：“再拜。”尚仪以下皆再拜讫，出。
女工人以次出。其祝版燔于斋所。

车驾还宫。

皇后既还大次。内侍版奏“请解严。”〈将士不得辄离部伍〉皇后停
大次一刻顷，捶一鼓为一严，转仗卫于还涂如来仪。
三刻顷，捶二鼓为再严，尚仪版奏：“请中严。”皇后服钿
钗礼衣。五刻顷，捶三鼓为三严。内典引引外命妇出
次，就门外位。司宾引内命妇出次，序立于大次之前。
六尚以下依式奉迎。内仆进厌翟车于大次门外，南
向。尚仪版奏：“外办。”驭者执辔，皇后乘舆出次，华盖侍
卫警跸如常。皇后升车，鼓吹振作而行。内命妇以下，
乘车陪从如来仪。车驾过，内典引引外命妇退还第。
驾至正殿门外，回车南向。尚仪进，当车前跪，奏称：“尚
仪妾姓言，请降车。”兴，还侍位。皇后降车，乘舆入，侍卫
如常。内侍版奏：“请解严。”将士各还其所。

劳酒。

车驾还宫之明日、内外命妇设会于正殿如元会仪。
〈唯不贺不上寿为异〉

皇后卤簿。

行。次内仆令一人在左，内仆丞一人在右。次黄麾一
人执。次左右厢《黄麾仗》厢各三行，行列百人，左右领
军卫各领五色绣幡六口。次内谒者监四人，给事二
人，内常侍二人，内侍一人，并骑，分左右。次内给使百
二十人，分左右，后尽宫人车。次偏扇、团扇、方扇各二
十四人，分左右，宫人执。次香蹬一，内给使四人舁。次
重翟车，青质，金饰，驾四马，受册、从祀、享庙则乘之，驾
士二十四人。次行障六具，分左右，宫人执。次坐障三
具，分左右，宫人执。次内寺伯二人，领寺人六人，骑，分
左右，夹重翟车。次腰轝一，执者八人。次团扇二。次大
伞四。次孔雀扇八，分左右。次锦花盖一。次小扇、朱画
团扇各十二，并横行。次锦曲盖二十。次锦六柱八，扇
分左右。自腰轝已下，并内给使执。次“《宫人车》。次后黄
麾一。次供奉宫人”，在黄麾后。次厌翟车，朱质，金饰，驾
赤骝四，亲蚕采桑则乘之。次翟车，黄质，金饰，驾赤骝
四，宁于家则乘之。次安车，赤质，金饰，驾赤骝四，临幸
及吊则乘之，驾士各二十四人。次“四望车”，朱质，驾牛，
拜陵、临吊则乘之。次金根车，朱质，驾牛，常行则乘之，
驾士各十二人。次左右厢各牙门二，门二人执，四人
夹。次左右领军卫，厢各百五十人执，殳尽卤簿曲折。
陪后门左右折冲一人，以领卤簿后所开牙门，并在
殳仗行内。前后部鼓吹，《金钲㭎》鼓、大鼓、小鼓、《长鸣》、中
鸣、《铙吹》、葆鼓、横吹、节鼓、御马，并减大驾之半。

皇后服饰：

皇后服，首饰花十二树，小花如大花之数，并两博鬓
也。袆衣，染青织成为之，文为翚翟之形，素质，五色，十
二等。素纱中单，黼领、罗縠、褾、襈皆用朱色。蔽膝随裳
色，以緅为褾，襈皆用翟为章，三等。大带，随衣色，朱里，
纰其外以朱锦，下以绿锦。纽约用青组。青衣，革带，青
袜、舄，舄加金饰。白玉。双珮，元组，双大绶。章彩尺寸，与
乘舆同。受册、助祭、朝会诸大事则服之。　鞠衣，黄罗
为衣，其蔽大带及衣革带舄，并随衣色，馀与袆衣同，
惟无翟。亲蚕则服之。　细钗，礼衣，十二钿服，通用杂
色，制与上同，加只珮，小绶，去舄加履。宴见宾客则服
之。

开元二十五年十二月丙午，惠妃武氏薨。丁巳，追册
为皇后。

按：《唐书元宗本纪》云云。

### 肃宗乾元元年三月戊寅立淑妃张氏为皇后

按：《唐书肃宗本纪》云云。

乾元二年二月壬子望，月蚀既，百官请加皇后张氏
尊号曰“翊圣”，上以月蚀，阴德不修而止。

按《唐书肃宗本纪》不载按《旧唐书肃宗本纪》云云。

### 上元二年春正月甲午上不康皇后张氏刺血写佛经

按《唐书肃宗本纪》不载按《旧唐书肃宗本纪》云云。

### 宝应元年四月李辅国幽皇后张氏于别殿五月代宗即位追复王氏为皇后废张氏为庶人

按《唐书代宗本纪》：“宝应元年，肃宗张皇后恶李辅国，
欲图之，召问太子，太子不许，乃与越王系谋之，肃宗
疾革。四月丁卯，皇后与系将召太子入宫，飞龙副使
程元振得其谋，以告辅国，辅国止太子无入，率兵入
杀系及兖王僩，幽皇后于别殿。是夕，肃宗崩，乃迎太
子，见群臣于九仙门，明日发丧。己巳，即皇帝位。五月”
丁酉，追复庶人王氏为皇后。六月辛亥，追废皇后张
氏为庶人。

### 代宗大历十年十月丙寅贵妃独孤氏薨丁卯追册为皇后

按：《唐书代宗本纪》云云。

### 德宗贞元二年十一月甲午立淑妃王氏为皇后丁酉皇后崩

按：《唐书德宗本纪》云云。

### 顺宗永贞元年正月自称曰太上皇辛丑立良姊王氏为太上皇后

按：《唐书顺宗本纪》云云。

### 昭宗光化元年四月丙寅立淑妃何氏为皇后

按：《唐书昭宗本纪》云云。